Vláda SR prerokovala na svojom zasadnutí dňa 21. augusta 2002 materiál ministra školstva k návrhu na oddĺženie škôl a školských zariadení a riešenie záväzkov štátu v odvetví školstva v pôsobností krajských a okresných úradov do 30. júna 2002 a následne prijala uznesenie č. 952. V bode B.2 uložila ministrovi školstva predložiť na rokovanie vlády SR návrh definitívneho riešenia zadĺženosti škôl a školských zariadení k 30. júnu 2002 s prihliadnutím k výsledku rokovania v zmysle bodu B.4. tohto uznesenia, tzn. minister financií mal spolu s ministrom hospodárstva opätovne prerokovať s vedením SPP oprávnenosť fakturácie zvýšených cien plynu školám a školským zariadeniam a jej dôsledky za zadĺženosť v prvom polroku 2002 a to do konca septembra 2002. Na základe údajov krajských úradov bola vyčíslená predbežná suma záväzkov štátu k 30. júnu 2002 za školstvo 735,2 mil. Sk. Vláda SR rozhodla riešiť úhradu predmetných záväzkov po etapách. Vo vzťahu k dodávateľom energií a vody sa navrhlo v  prvej etape uvolniť finančné prostriedky v sume 300 mil. Sk, nevyhnutne potrebných na zabezpečenie plynulej prevádzky škôl a školských zariadení a úhrady do poistných fondov.
	Bod B.4. uznesenia vlády SR č. 952 napriek opakovaným výzvam  adresovaných na zainteresovaných sa nepodarilo ministrovi financií zabezpečiť. S prihliadnutím na zdrojové možnosti štátneho rozpočtu Ministerstvo financií SR odporúča pristúpiť k čiastočnému oddĺženiu a to nielen v odvetví školstva, ale aj v ostatných odvetviach v pôsobností krajských úradov. A to v odvetví školstva maximálne do výšky 300 mil. Sk a v ostatných odvetviach do výšky 50 mil. Sk podľa rozdelenia, ktoré navrhlo Ministerstvo školstva SR /tabuľka č. 2/ z podkladov Ministerstva financií SR, získaných z krajských úradov /tabuľka č. 3/. Týmto postupom sa zabezpečí oddĺženie prevažnej časti záväzkov štátu k 30. júnu 2002 v nadväznosti na zákon NR SR č. 446/2001 Z.z. o majetku vyšších územných celkov a zákona  NR SR č. 447/2001 Z.z., ktorým sa mení a dopĺňa zákon SNR č. 137/1991Zb. o majetku obcí v znení neskorších predpisov. Ostávajúca časť záväzkov štátu bude usporiadaná nadväzne na materiál, ktorý vypracuje minister školstva v mesiaci november 2002.
	Ministerstvo financií SR uprednostňuje aj v II. etape oddĺženia riešiť záväzky štátu zálohovo aj z hľadiska informácií, ktoré má za oblasť uzatvárania delimitačných protokolov. Na základe informácie od Ministerstva vnútra SR je podpísaných cca polovica delimitačných protokolov tzn., že číselné podklady, ktoré má k dispozícii Ministerstvo financií SR a Ministerstvo školstva SR nemusia byť definitívnymi záväzkami škôl a školských zariadení /štátu/, nakoľko aj uzatvorené delimitačné protokoly obsahujú požiadavky zriaďovateľov na dofinancovanie rozpočtu príslušných škôl a školských zariadení. V rámci celoročných vyúčtovaní za dodávky energií a vody môže taktiež dôjsť k povinnosti doplatkov, z ktorých príslušnú časť za obdobie do 30. júna 2002 bude opätovne nevyhnutné zaradiť medzi záväzky štátu. Predpokladáme, že suma týchto záväzkov nebude vyžadovať operatívne riešenie a nebude ohrozená prevádzka škôl a školských zariadení. Tento postup umožní uhradiť dodávateľom energií podstatnú časť záväzkov a štátu a nebude prichádzať k odpojeniu zariadení od energií. V tomto smere  sa minister financií obrátil listom na dodávateľov energií s upozornením, aby neriešili otázku záväzkov štátu vypínaním zariadení od energií. 
	Ministerstvo školstva SR v spolupráci s krajskými úradmi upresnilo stav záväzkov štátu k 30. júnu 2002 vo výške  465,1  mil. Sk. Vo vyčíslení /uvedeného v prílohe predkladaného návrhu na oddĺženie škôl a školských zariadení k 30. júnu 2002/ sú zahrnuté aj záväzky špeciálnych škôl a školských zariadení ako aj cirkevných škôl a školských zariadení, u ktorých k uvedenému dátumu nedošlo k zmene zriaďovateľa resp. presunu kompetencií na samosprávne orgány. V prílohe materiálu sa uvádzajú podrobné číselné údaje.
	Zostavajúca časť bude v zmysle priloženého návrhu uznesenia vlády SR uhradená do  10. novembra 2002.